钦定古今图书集成/明伦汇编/氏族典/第242卷 > 张煦
## 钦定古今图书集成/明伦汇编/氏族典/第242卷 > 张煦

按《宋史张煦传》，“煦字辅旸，开封人。开宝末，补府中牙
职。雍熙二年，为殿前承旨，迁殿直，擢阁门祗候，改内
殿崇班，知保安军。咸平中，王均乱蜀，以煦为绵汉、剑
门路都巡检使。夏人寇边，又为邠宁、环庆路钤辖。景
德元年，知环州。四年，宣州戍卒陈进反，命副曹利用
为广东西路安抚使。贼平，改如京使，知怀州。东封岁”，
迁文思使、知曹州。会江、淮灾歉，以煦为江南西路安
抚都监，俄还济阴，徙沧州，领康州刺史。大中祥符九
年，知鄜州，复知沧州。天禧三年，拜西上阁门使，徙并
代钤辖。以老疾求近郡，得知磁州。四年，卒。煦明术数，
善相宅，时称其妙。